《满江红 其八 青墩夏咏，和陈其年江村韵》
清代·董元恺

百顷风潭，镇一派、空明浩渺。遥掩映、捼蓝漱碧，丛芦幽筱。

瓜嚼水精白袷冷，李沉玉甃红尘少。送馀凉、几阵藕丝风，荷香绕。

溪瑟瑟，窗纱窅。波滟滟，新蟾皎。恰瓯斟绿醑，觞浮清醥。

销帐四垂冰簟展，琼奁半启帘漪悄。理瑶琴、一曲落平沙，飞鸿矫。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。